David għadd in-nies kollha li kellu, u qiegħed fuqhom kapijiet ta' elufijiet u kapijiet ta' mijiet. Huwa qassam l-eżerċtu fi tlieta; ta waħda f'idejn Ġowab, oħra f'idejn Abisaj bin Seruja u ħu Ġowab, u t-tielet waħda lil Ittaj minn Gatt. Imbagħad is-sultan kellem lill-eżerċtu u qalilhom: "Jiena wkoll noħroġ magħkom." Iżda huma weġbuh: "Ma toħroġx. Għax jekk ikollna naħarbu aħna, ħadd mhu se jħabbel rasu bina; u jekk imutu nofsna, ħadd mhu se jħabbel rasu bina. Imma inti tiswa daqs għaxart elef minna. Ikun aħjar jekk inti tibqa' ġewwa, lest biex tagħtina l-għajnuna mill-belt." U s-sultan weġibhom: "Nagħmel kif jogħġob lilkom." Is-sultan qagħad ħdejn il-bieb, waqt li l-eżerċtu beda ħiereġ mija mija, u elf elf. Is-sultan ordna lil Ġowab, lil Abisaj u lil Ittaj u qalilhom: "Mat-tifel Absalom ġibu ruħkom tajjeb minħabba fija!" L-eżerċtu kollu sama' l-kmand tas-sultan lill-kapijiet kollha dwar Absalom. L-eżerċtu ħareġ fir-raba' kontra Iżrael, u qamet battalja kbira fil-foresta ta' Efrajm. Hawn l-eżerċtu ta' Iżrael tfarrak quddiem il-qaddejja ta' David: dakinhar saret ħerba kbira; għoxrin elf ruħ intilfu. Billi l-ġlied xtered mal-art kollha, dakinhar iktar qerdet nies il-foresta milli qerdet ix-xabla. Absalom sab ruħu wiċċ imb wiċċ mal-qaddejja ta' David; kien riekeb fuq il-bagħal, u l-bagħal għadda minn taħt il-friegħi ta' balluta kbira; ras Absalom tħabblet mal-balluta, u hu baqa' mdendel bejn sema u art, filwaqt li l-bagħal li kien taħtu baqa' għaddej. Kien hemm raġel li rah, u mar jgħarraf b'dan lil Ġowab. "Ara!" qallu, "rajt lil Absalom imdendel ma' balluta." U Ġowab qal lir-raġel li tah l-aħbar: "U int rajtu, u għala ma waħħaltux hemm mal-art? Kont nagħtik għaxar bċejjeċ tal-fidda u ħżiem magħhom." U r-raġel wieġeb lil Ġowab: "Lanqas li kieku wżintli elf xekel tal-fidda fil-keffa ta' idejja ma kont immidd idi fuq bin is-sultan. Għax f'widnejna s-sultan ordna lilek, Abisaj u Ittaj u qalilkom: 'Ibżgħuli għat-tifel Absalom'. Li kieku jien għamilt xi ħaġa ħażina minn rajja - u xejn ma kien jibqa' moħbi għas-sultan - int kont tqum kontra tiegħi." U Ġowab wieġeb: "Imma jien m'iniex se noqgħod nistenna ċass quddiemek." U qabad tliet vleġeġ f'idejh u mar waħħalhom f'qalb Absalom, li kien għadu ħaj f'nofs il-balluta. Imbagħad daru miegħu għaxar żgħażagħ, skudieri ta' Ġowab, darbuh u qatluh. Imbagħad Ġowab daqq it-tromba, u l-eżerċtu ma baqax jiġri wara Iżrael, għax Ġowab żammhom. U qabdu lil Absalom, u xeħtuh f'ħofra kbira fil-foresta, u tellgħu fuqu gozz ġebel kbir ħafna. U l-Iżraelin kollha ħarbu, kulħadd għall-għarix tiegħu. U Absalom, meta kien għadu ħaj, kien waqqaf il-plier li hemm f'wied is-sultan għax qal: "Iben ma għandix biex ifakkar ismi." U dan il-plier semmieh b'ismu, u għadu jissejjaħ sal-lum: Il-Plier ta' Absalom. David jibki lil Absalom U Aħimagħas bin Sadok qal: "Ħalli mmur niġri u nagħti l-bxara lis-sultan, għaliex il-Mulej illum għamillu ħaqq mill-għedewwa tiegħu." U Ġowab qallu: "M'intix il-bniedem li tmur tagħti din il-bxara llum: tagħtiha jum ieħor. Illum ma twassalx il-bxara, għax bin is-sultan miet." U Ġowab qal lill-Kusi: "Mur għid lis-sultan kulma rajt." U l-Kusi baxxa rasu quddiem Ġowab u mar jiġri. Aħimagħas bin Sadok żied jgħid lil Ġowab: "Jiġri x'jiġri, ħa mmur niġri wara l-Kusi." U Ġowab qallu: "Għalfejn trid tmur tiġri int, ibni? Ebda ħlas għall-bxara ma hemm għalik." U l-ieħor wieġeb: "Ikun xi jkun, sejjer niġri." "Mur iġri," qallu; u Aħimagħas telaq jiġri, u għadda mit-triq tal-wita, u għadda lill-Kusi. David kien bilqiegħda bejn iż-żewġ bibien. L-għassies tala' fuq is-saqaf tal-bieb li kien hemm fuq is-sur u beda jħares, u malli dan lemaħ raġel riesaq jiġri waħdu, l-għassies beda jgħajjat u mar jgħarraf lis-sultan b'dan. U s-sultan staqsieh: "Jekk inhu waħdu aħbar tajba għandu fuq fommu." U dak baqa' miexi u beda joqrob. U l-għassies lemaħ raġel ieħor ġej jiġri, u għajjat lil tal-bieb u qallu: "Ara, ġej raġel jiġri waħdu." U s-sultan qal: "Dan ukoll b'aħbar tajba ġej." U l-għassies żied jgħid: "Qiegħed nara li l-ġiri tal-ewwel wieħed jixbah il-ġiri ta' Aħimagħas bin Sadok." U s-sultan qal: "Dak raġel sewwa; u b'aħbar tajba ġej." U Aħimagħas għajjat u qal lis-sultan: "Is-sliem." U tbaxxa wiċċu fl-art quddiem is-sultan u qal: "Imbierek il-Mulej, Alla tiegħek, għaliex rażżan in-nies li refgħu idejhom fuq sidi s-sultan." U s-sultan staqsieh: "Kollox sewwa mat-tifel Absalom?" U Aħimagħas wieġeb: "Rajt rassa kbira hu u jibgħat Ġowab, il-qaddej tas-sultan, lili l-qaddej tiegħek; imma ma nafx x'kien hemm." Is-sultan qallu: "Mur fil-ġenb, u oqgħod hemm." Dak mar fil-ġenb, u qagħad hemm jistenna. U, ara, wasal il-Kusi u qal: "Aħbarijiet tajba hemm għal sidi s-sultan. Il-Mulej illum għamel ħaqq miegħek kontra dawk kollha li qamu għalik." U s-sultan staqsa lill-Kusi: "Absalom it-tifel, jinsab tajjeb?" Il-Kusi wieġeb: "Ħalli jiġrilhom bħal dak iż-żagħżugħ l-għedewwa ta' sidi s-sultan, u kull min iqum għalik biex jagħmillek id-deni!"